정조 12년 · 목
予曰賓對屬耳別無他事而卿等緣何來會耶領議政金致仁曰日前僚相以宇賊書札事求對而右相以爲三相之一時請對易致聽聞之驚動云故以短箚略陳而未承批旨至有還下之命臣等誠不勝憂憤之至矣此賊之尙今戴頭假息者不可但以失刑言而此時異於他時故竝與公車聲討之章而寂然此莫非臣等誠淺未能格天之致也蓋丙午之獄事根柢卽此賊也明謙以謙則是其枝葉而已施顯戮至於根柢則尙此晏然又有此通書之變渠惟當縮首島中恭俟天誅而肆然爲換錢貨之計者抑何心腸旣生此計則何事不可爲耶趁此時卽速拿來窮加訊問則(刀削)他日不逞之根脈亦可覈出而君讎可復王章可伸惟願亟降明命焉左議政李性源曰雖以玉堂批旨見之此賊之無人理可知世豈有如許凶慝妖惡之物乎卽此一事已不容誅矣右議政蔡濟恭曰宇賊逆節擧國皆憤假息海島而又有今番事矣千里重溟之中暗地排布之狀推此可驗伏願窮覈情節夬正王法焉予曰當初酌處之時頭緖未定而猶且貸死況今番事不過換錢則何必如是煩請乎致仁等曰其時不由王府直命史官使之出獄故刀削不得究覈若一加拿問則根脈自可尋覓此事之關係果何如非但爲渠逆節之當誅而已有司堂上徐有隣等齊聲進奏曰渠已承款非一日可貸於覆載之間而又有此通書換錢之事則必無所不至其無窮之慮尤非前日之比矣亟降明命夬施顯戮是乃臣等之願也予曰備堂與臺閣有異不可以次齊籲卿等就坐承旨李時秀曰渠已承款之極逆敢生圖錢貨之計則何事不可圖乎伏願亟允大臣之請焉予曰向於次對及禹禎圭疏回啓時已微發其意卿等似或領略矣惟予一念只在全保故但以安在爲喜而遠離之思有不可顧至於中外後世之譏則尤所不恤蓋譏議之嫌小全保之事大故也非但此也中夜思之予心常沸悲苦之情忍住以過卿等須知予此意今於宇鎭有何顧惜而若越一層而問之則其事端當屬於何處此非爲宇鎭也實有商量者存故創出無前之例至於逐送之境者此也向以純鎭事求對也未知末梢之有甚葛藤不無驚動而旣聞之後事歸沒捉故始乃安心至於此事初亦驚動及聞委折則亦不過以木換錢及送死衣服等事也卿等取見刑曹草供則可以知矣向於純鎭事卿等以爲不可送捕廳而此有不然者送之捕廳然後此事自可磨滅若送王府則諸宰之論一國之討何以抵當乎凡事當觀終條理之如何當初酌處必有料量宇鎭事今不可更言也致仁等曰連愛之徑斃實爲疑案若一加嚴問則情節必露而臣民之悲冤亦可少慰下敎每以爲自當綻露尙此未究誠不勝抑菀悲憤之至矣且見刑曹草供則濟州之人或呼之以令監云渠之縱恣無嚴卽此可知此非但錢貨交通之爲罔赦而已予曰渠書中只及錢貨而無老父二字世豈有如許凶漢乎性源曰此是無人理無人心之極逆則豈可以思父責於渠乎副校理沈興永曰凶逆之已承款而久假息者古今天下只有宇賊擧國之憤痛愈往轉激況此今番現捉之書尤可見凶譎叵測之狀也防守不嚴通信無難則未現捉之前潛通書信將未知爲幾次也思之及此寧不掉栗且絕海人心雖蠢以其妖慝暗售誘惑則其爲隱憂亦無不到伏願亟允群下之請焉金觀鎭雖捉納書札旣係逆宇至親無或以形迹之難掩有此先發之巧計乎更乞嚴覈得情臣又有所反隅者荐棘凶孼尙有潛通京洛之計則彼時偉之初不荐棘者祗今容貸未施王章已是失刑而加棘之請亦不允兪防閑之疏虞莫此爲甚其通書搜錢等凶節安知不倍簁於宇賊乎先加荐棘俾無交通之患且其兄時俊以劇逆之同氣其敢曰在家不知而尙今爵秩如舊罪罰不加便同無故內外相應尤所當慮聲息交通亦宜嚴防以此以彼先施屛裔之典斷不可已也敎以已於箚批盡之矣予曰向前娘子䯻收議擧條有批旨卿果見之乎致仁曰娘子䯻臣未知其何樣而似是俗所稱編髮後䯻之類旣許此制又載禁條未知何故略陳愚見及承批旨始知兩件各不同矣予曰娘子䯻典後䯻初不相同似是卿之未詳矣至於限年環加之論尤是行不得者簇頭里著圈之說終涉可怪殆近於徵子去髢之制所以用夷變夏則豈可行此制乎濟恭曰臣於日前聞婢僕所傳則年少無賴之輩或稱捕廳所屬或稱刑曹下隸閭閻婦女之未及去髢者拔其蒙蓋劫奪以去事極驚駭不可不禁斷且節目限以陽復日則設令未去髢不可以犯禁言也予曰捕將聞之乎捕廳卽治盜之地此輩亦當以其法治之捕校中或有此等無賴之輩乎須加察飭仍敎漢城判尹徐有防曰須於鍾街上大會市民明加曉諭而三堂會同擧行亦令五部官曉諭坊曲致仁曰惠廳等牌臺疏以爲當送法司而惠堂以爲留囚本廳可以捧出矣今聞等牌咋舌不言日日推問終不尋一處故至令一廳員役均布以捧云此近徵族之謬例此係大事初不通知故臣果囚吏以此懸病呈疏誠是意外矣予曰向令刻期徵捧後草記而不必出名推移收殺之意言于惠堂此非謂使之布捧也公貨不可不捧若不限內捧出則亦將以其法處之而已此是節目間事惟在闊狹之如何限內其不可收殺耶備堂尹蓍東曰員役布捧之不可一堂上亦豈不知或意因此有捧出之道故耳予曰相議收殺須於二十日廳坐前草記他廳無此等弊乎致仁曰他廳豈無此弊惠廳諸郞俸廩不爲不厚所用剩米亦且夥然而數外加用不卽還報者往往有之遞去之後至使員役替當此爲各廳之痼弊向來故相惠堂時郞廳如有非法之事則卽令勒遞故其時則擧懷畏憚云矣予曰吏屬亦吾民此非民瘼乎以卿筵奏出擧條各別嚴飭而殘司冷蔭之似此手段尙以爲駭痛況惠郞自是腴職用必有剩則名以士夫豈忍爲此陋習謬規乎可謂不可使聞於他人蔭官亦有羞恥聞此下敎後復不悛如許沒恥之人豈寘朝官之列乎在京職時若此則及其出宰州郡其所剝割特次第事此非贜吏而何貪官而何然則烹阿之典不施於渠輩而何所施乎朝家旣聞之後決不可泛然聽過此後郞官之數外加用者冒禁借貸者繩以犯用公貨之律不飭之堂上卽故相鄭領府之罪人也焉逭溺職之罪以此傳敎揭板本廳因此又有申飭者惠局郞之本取履歷稍稱解事者間有似此擧措則外此錢穀衙門之侵徵下屬可知雖非錢穀衙門亦安知無細瑣苛酷之習乎卿等嚴飭各司無敢復踵前習期有祛太甚之效貢物衙門年前有別般飭禁者其後擧行果能遵守乎亦令貢市堂上嚴加廉査犯者自本司論理請勘凡事一擧當反隅看爲各司吏屬及貢人等有此飭敎軍與民一也曾間各營收斂之弊甚於各司云各營將臣如能盡心嚴戢則其所厘弊至易於各司卿等各有所管營門以此知悉申加禁斷俾有實效仍謂慰諭御史鄭大容曰關北數千萬生靈賑貸賙活之責專在御史必悉心接濟以體宵旰之憂也先朝語及民事玉淚汎瀾北路民生亦皆先朝字恤黎元之若子若孫也不使至損瘠之境好矣大容曰歉荒之歲或有內奴婢收贖免賤以爲賑資之例此則當觀勢爲之故敢達矣予敎備堂李在學曰卿向經監賑收贖一事果何如在學曰收贖之爲效少奴婢之見失多臣意則不必爲之矣予曰右相之意何如濟恭曰近來郵官者托以公用許贖驛奴婢仍以染指者往往有之諸道驛弊實由於此則況北路以遐遠之故此等不法有尤甚於諸路者一番嚴査痛繩恐不可已矣予曰領相之意何如致仁曰此弊臣亦知之不可不嚴禁重繩矣予曰聞已駭然今日以前屬之令前此後犯者依卿所奏以爲隨現重繩有隣曰今日以前屬之令前則已擅贖者自在雖在令前査實還賤恐不可已矣致仁曰令前所犯之郵官雖不可一一追理而至於擅贖奴婢雖在令前亦宜一倂還屬此後則郵官之擅贖者隨其現發施以重律宜矣從之敎曰還贖亦宜有一分區別使之修成册報本司卿等看詳如有不違法式者依前還贖餘竝依所奏施行大容曰狀啓公牒有時急去來者而近來撥路聞甚疏虞云令廟堂各別嚴飭如有遲滯則當該地方官請狀聞論罪從之又曰飢民生活多賴財貨之遷而北商往來時沿路官府憑藉搜驗往往有廉價勒買之患故行商之失利者多因此興販絕少云自今嚴飭各邑俾商賈輩便意行貨則實爲賙救之一助矣從之又曰朝家特軫北路之歉荒蠲恤之政靡不用極道內營邑豈可爲其私用不念益下之道乎凡係關市之征限畢賑請一切禁斷予曰大臣之意何如致仁曰關市之征未必盡歸私用有難懸度御史下去後與道臣相議可禁斷者則禁斷宜矣性源曰本道關市之征不過萬歲橋谷口站而已依領相所奏處之宜矣濟恭曰關市之征不過爲營邑公私之需當此宵旰北顧之時內帑之藏至命頒下則關市不征恐不必靳許矣從之予曰御史今行又不可不收覓人才北路雖有弓馬之才讀書之士朝家何以知之至於純孝卓行之人亦必採探以來待賑事之稍紓所過各邑設白日場以勸奬之也○致仁啓言咸鏡監司李崇祜狀啓以爲明春還賑之資當以癸卯已例排比而至於南關則人口之加於北關者爲八萬口米總之減於北關者爲五萬石比之癸卯穀簿又減萬餘石其爲苟艱明矣依癸卯例請得寧遠孟山陽德田米五千石以分定平永興高原文川等四邑而寧遠等三邑捧糴時各儲於接界倉待明春許令定平等四邑移運分給事請令廟堂稟處矣西粟之移北民癸卯已例也不必靳持而但其所請三邑俱是尤甚邑其爲尤甚彼此惟均則三邑移粟似非可論令往復關西道臣以三邑外稍近邑區劃而不必全送小米參以折米磨鍊請以此分付亦爲知委於關西道臣使之商量停當後狀聞從之又啓言濟州牧使李一曾聞有篤老之親不可强令赴任請改差從之○兵曹判書李文源啓言御營廳中旬本營勸武軍官閔喆騎蒭五中入格而御將以其爲異姓四寸親遠嫌拔去云御將李柱國推考閔喆沒技施行一款下詢大臣處之敎以大臣之意何如致仁曰閔喆係是至親則御將之嫌不欲擧論或似無怪而至於日久追許直赴則凡事當從文蹟況科試之重乎恐難許矣性源曰沒技之後御將之以其至親任自拔去於別單事體恐不然矣濟恭曰御將之事出於遠嫌之意容或無怪至於直赴之有難追許領相所奏誠得體矣敎以卿言亦有意見予則曰無論如此如彼私嫌輕公典重其可輕先拔去乎後弊所關不可仍置亦有關於嚴科場之道御營大將李柱國罷職仍命御將姑勿出代都提調兼察敎曰國試至嚴且重主試之官子姪若有勿拘許赴之規而赴場得捷則豈可以子姪而拔去乎設有拔去之式亦豈可自下拔去乎子姪猶然況姓不同之四寸孫乎朝廷旣聞之後決不可仍置以啓後弊御將才已處分旣處分之後閔喆亦宜有區處領右相雖以追赴賜第爲持難而予則曰有用情之跡則施以用情之律無其跡則依例賜第斷不可已也豈可置人於非及第非用情之間乎試册取見出於審愼之意御廳中旬騎蒭五中人閔喆特爲直赴殿試令該營別單追書啓下以爲憑後之地仍自政院卽爲捧傳旨直赴板亦卽啓請今日內印給○有隣啓言卽接京畿監司趙鼎鎭移文則崇義殿改建事已經筵稟令道臣相議戶曹擧行事啓下矣所入材木已有區劃而至於樑木體木之類畿內私養山初無可斫之處分定各邑頉報踵至實無完役之望伊川鐵原等邑私養山限數十株給價斫來之意筵稟行關爲言矣事勢旣如此依此數給價貿斫之意請分付兩道臣敎以大臣之意何如致仁曰此不過從便修葺關東之許入斧斤似涉重難朔寧等處使之推移覓用恐宜矣性源曰關東則稍遠朔寧近處如兔山等邑亦必有可合之材矣濟恭曰麻田去關東數邑壤雖接連係是他道殿役不過修葺則恐不必求材於他道而兔山則甚便近云矣從之